晁补之
再次韵文潜病起
淮浦见之子，春风初策名。
颇讶谪仙人，有籍白玉京。
晚遇广文直，老交心愈倾。
同升芸香府，偶坐华发生。
斯人自龙性，意变难章程。
耆酒不疵吝，身如秋叶轻。
自言士处世，何必冰雪清。
交游满台省，毁誉半王城。
不肯效俯仰，畏高侮鳏惸。
常思老伊颍，紫蟹羞吴粳。
我辄抵掌和，音同磬随笙。
小人奉慈亲，皆尝小人羹。
寒衣妇补绽，学绩女娉婷。
日欲江海去，心期杨柳青。
众木构大厦，豫章倚孤撑。
如子足医国，可容移疾行。
丹书紫皇告，玉篆五岳形。
何必陶隐居，吞霞养纯精。
访道自素约，谐心期暮龄。
但恐牵俗缘，志大功不成。
息交屏妻子，此语不须惊。